Oznámenie Komisie - Vytvorenie spoločného leteckého priestoru s Alžírskom /* KOM/2008/0682 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 31.10.2008 KOM(2008) 682 v konečnom znení OZNÁMENIE KOMISIE Vytvorenie spoločného leteckého priestoru s Alžírskom 1. ÚVOD 1. Vo svojom oznámení s názvom „Rozvoj vonkajšej politiky Spoločenstva v oblasti letectva[1]“ Komisia vyzdvihla dôležitosť vytvorenia spoločného leteckého priestoru s krajinami na východ a na juh od Európske únie, na ktoré sa vzťahuje susedská politika. 2. Konečným cieľom by malo byť spojenie členských štátov EÚ a ich partnerov pozdĺž východných a južných hraníc v rámci jedného spoločného trhu so zosúladenými pravidlami fungovania. Rada pre dopravu z 27. júna 2005 opätovne potvrdila tento cieľ vo svojich záveroch „Rozvoj spoločnej vonkajšej politiky Spoločenstva v oblasti letectva“ a vyzvala na zriadenie spoločného leteckého priestoru so susediacimi krajinami EÚ do roku 2010. 3. Dynamické prostredie tohto spoločného leteckého priestoru už Európsku úniu doviedlo k začleneniu švajčiarskeho, nórskeho a islandského leteckého trhu, ďalej trhov krajín západného Balkánu (v júni 2006) a napokon marockého trhu po podpísaní prvej euro-stredomorskej dohody v decembri 2006. Komisia začne v tomto smere na žiadosť Rady rokovania aj s Jordánskom a Izraelom a bude pokračovať v diskusiách s Ukrajinou. Posilnenie vzťahov Európskej únie s jej susednými krajinami v oblasti letectva je kľúčovým prvkom rozvoja európskeho leteckého priemyslu. Letecké vzťahy s krajinami susediacimi s Európskou úniou, ktoré sa týkajú všetkých segmentov trhu (voľný čas, cestovný ruch, cestovanie za rodinou a priateľmi, služobné cesty), predstavujú s pomerom takmer 20 % medzinárodných letov mimo Spoločenstva porovnateľný objem letov s tým objemom, ktorý prebieha s krajinami severnej Ameriky. Tento spoločný priestor predstavuje okrem možností rastu leteckého odvetvia aj úžasný vektor regionálnej integrácie a ekonomického rozvoja, a plnohodnotne zapadá do barcelonského procesu a európskej susedskej politiky. Nedávny projekt „Barcelonský proces: Únia pre stredozemie“ sa stavia do tej istej perspektívy. 4. Pokračovanie tohto spoločného leteckého priestoru s krajinami južného Stredomoria robí z Alžírska podstatného partnera Európskej únie. Euro-stredozemské partnerstvo, ktoré sa zaviedlo asociačnou dohodou[2], okrem toho zdôrazňuje potrebu posilniť spoluprácu v odvetví dopravy, rozvíjať spoluprácu medzi stranami v oblasti regulácie alebo modernizovať infraštruktúru letísk a riadenie leteckej dopravy. Tento cieľ, vytýčený asociačnou dohodou, je takisto vyjadrený v programe podpory pre alžírske odvetvie dopravy (20 miliónov EUR), najmä v časti venovanej odvetviu civilného letectva. Tento program je zameraný na zlepšenie legislatívneho a inštitucionálneho rámca leteckého sektora a uskutočňuje sa prostredníctvom opatrení na pomoc alžírskej vláde pri vypracúvaní riadiaceho plánu civilného letectva, aktualizácii kódexu civilného letectva, vytvorení nezávislého regulačného orgánu, či modernizácii letísk. 5. Jednotlivé aktivity, ktoré Európska únia podnikla smerom k stredomorským krajinám, a tento projekt spoločného priestoru pre oblasť letectva sú teda v hlbokom súlade. Tento projekt navyše zodpovedá cieľu, ktorý sa stanovil na jednej aj na druhej strane Stredozemného mora. Vzájomné aktivity v rámci projektu „EUROMED Letectvo“, ktorý Európska únia zaviedla, aby s krajinami južného Stredomoria posilnila spoluprácu v leteckej oblasti, boli tak pre Alžírsko príležitosťou prejaviť záujem o otvorenie rokovaní s Európskym spoločenstvom v rámci komplexnej leteckej dohody. Takáto letecká dohoda Spoločenstva by vskutku umožnila poskytnúť nové možnosti celému leteckému odvetviu (dopravcovia, správcovia infraštruktúr letísk, poskytovatelia pozemných služieb pri medzipristátí), ako aj cestujúcim na oboch brehoch Stredozemného mora. Obmedzenia existujúce v bilaterálnych dohodách uzavretých medzi členskými štátmi EÚ a Alžírskom by sa mohli preklenúť: obmedzenia týkajúce sa frekvencií letov, ktoré dopravcovia uskutočnia za týždeň, počtu schválených dopravcov, letísk, ktoré sa môžu využívať, alebo uplatňovaných taríf by sa odstránili, pričom by sa zároveň rozvinul proces zbližovania právnych predpisov. 2. ROZVOJ LETECKÝCH VZťAHOV S PARTNEROM PRVORADÉHO VÝZNAMU 6. Hospodársky vplyv a význam leteckých vzťahov s Európskou úniou robia z Alžírska neodmysliteľného partnera pri rýchlom uskutočnení cieľa spoločného leteckého priestoru zadaného Radou v roku 2005. 7. Podľa poradia zostaveného Svetovou bankou v roku 2006 na základe hrubého domáceho produktu je národné hospodárstvo Alžírska s HDP 138 miliárd dolárov na druhom mieste v rámci afrického kontinentu, za Juhoafrickou republikou a pred Nigériou. Alžírsko je teda kľúčovou krajinou, pre ktorú je EÚ hlavným obchodným partnerom. Vzájomný obchod dosiahol v roku 2006 takmer 34 miliárd EUR a zaznamenáva nárast (+8 % medzi rokmi 2000 a 2005). 8. Tento významný objem obchodu súvisí s historickými, kultúrnymi i rodinnými putami, ktoré zdôvodňujú zásadnú úlohu leteckých vzťahov. Medzi Alžírskom a členskými štátmi EÚ je v platnosti sedemnásť dvojstranných leteckých dohôd, ktoré sú nevyhnutným právnym základom na prepravu 2,9 milióna cestujúcich medzi Európou a Alžírskom v roku 2007, pričom len na samotný francúzsko-alžírsky trh pripadá z toho 2,4 milióna. Za zmienku stoja ďalšie letecké trhy v Európe, a to španielsky (150 000 cestujúcich prepravených z/do Alžírska), taliansky (125 000 cestujúcich) a trh Veľkej Británie (120 000 cestujúcich). 9. Relatívna slabosť alžírskeho trhu v porovnaní so susednými krajinami Maghrebu (medzi Marokom a Európou bolo v roku 2007 prepravených 8 miliónov cestujúcich; do Tuniska sa prepravilo 8,5 milióna cestujúcich) sa dá vysvetliť napätím, charakteristickým pre alžírsku spoločnosť počas deväťdesiatych rokov a slabým rozvojom cestovného ruchu, ktorý z toho vyplýva. To iba potvrdzuje potenciál alžírskeho trhu a komplexná letecká dohoda, ktorou by sa liberalizovali vzťahy v leteckej doprave, môže zintenzívnenie vzťahov s Európou len napomôcť. 10. Okrem toho treba podotknúť, že podiel dopravcov Spoločenstva v leteckých vzťahoch s Alžírskom od roku 2002 neustále narastá, až sa dostal na rovnakú úroveň s Air Algérie, hlavnou alžírskou leteckou spoločnosťou, ktorá zabezpečuje spojenie s Európou. Spoločnosť Air Algérie, ktorá je vo väčšinovom vlastníctve štátu, sa v posledných rokoch zapojila do významného programu reforiem a modernizácie, aby čelila návratu konkurencie európskych spoločností v období rokov 2000. Začala najmä hĺbkovou obnovou svojej leteckej flotily v rokoch 2000 až 2004 (vo vlastníctve má 30 z lietadiel spoločnosti) a prevzala zásady moderného riadenia leteckej spoločnosti, pričom sa okrem iného podujala preniesť niektoré svoje aktivity (ako pozemné služby pri medzipristátí, údržbu) na dcérske spoločnosti, zaviesť pre cestujúcich vernostné produkty alebo prijať „yield management“. Spoločnosť napokon v roku 2007 prepravila 3 milióny cestujúcich do 38 destinácií v Európe, Afrike a Blízkom východe. 11. Je tu aj ďalšia alžírska spoločnosť, vytvorená na podnet ropného priemyslu, ktorú následne prevzal štát: Tassili airlines. Svoju činnosť zameriava na biznis klientelu a plánuje rozšírenie svojej leteckej flotily s cieľom konkurovať Air Algérie a dopravcom Spoločenstva. 12. Dynamika alžírskeho trhu leteckej dopravy, prejavená vôľa alžírskych dopravcov náležite sa pripraviť tak, aby čelili postupnému otváraniu sa konkurencii, a možnosti, ktoré sa ponúkajú dopravcom Spoločenstva, predstavujú solídny základ na začatie rokovaní o komplexnej leteckej dohode s Európskym spoločenstvom. 13. Hoci z hľadiska právnych predpisov nebol zistený nijaký odklon od odporúčaní ICAO, Alžírsko stále nedosiahlo štandardy Spoločenstva, najmä pokiaľ ide o právne predpisy týkajúce sa jednotného neba a požiadaviek kladených Európskou agentúrou pre leteckú bezpečnosť. Rýchle zavedenie spoločného leteckého priestoru s Alžírskom si bude vyžadovať dodatočné podporné aktivity a spoluprácu európskej strany, ktoré budú súčinné pri vývoji alžírskych právnych predpisov a reorganizácii niektorých alžírskych štruktúr. V oblasti bezpečnosti začali alžírske orgány proaktívnu politiku dosiahnutia bezpečnosti leteckej dopravy, ktorá umožnila zaviesť legislatívny rámec súdržný s medzinárodnými a európskymi právnymi predpismi, a audity, ktoré ICAO vykonalo v rokoch 2004 a 2006, uznali funkčnosť bezpečnostných opatrení na letisku v Alžíri[3]. Aj program na podporu odvetvia dopravy a projekt „Euromed Aviation“, ktorými sa pre Alžírsko zaviedli plány technickej podpory zodpovedajúce konkrétnym potrebám tejto krajiny, podporujú tento proces približovania právnych predpisov ku štandardom Spoločenstva a dopĺňajú ho. 3. VÝHODY PRÍSTUPU SPOLOčENSTVA A PROSPECH, KTORÝ PRINESIE 14. Odvetvie civilného letectva (vrátane infraštruktúry, prevádzkovateľov a ďalších súvisiacich odvetví činnosti) je významnou súčasťou európskeho hospodárstva. Len sami prevádzkovatelia leteckej dopravy tvoria asi 0,6 % pridanej hodnoty EÚ a zamestnávajú viac ako 400 000 ľudí (0,4 % celkového počtu zamestnancov nefinančnej obchodnej sféry)[4], kým celý sektor zamestnáva asi 3 milióny ľudí v rámci celej EÚ. Vytvorenie jednotného trhu leteckej dopravy začiatkom 90. rokov významne prispelo k vyššej dynamike a efektivite sektora a prinieslo rozsiahle hospodárske a sociálne výhody. Počet trás v rámci Spoločenstva vzrástol v rokoch 1992 až 2003 o viac ako 40 %. Hlavní dopravcovia Spoločenstva zaznamenali v rokoch 1990 až 2003 nárast produktivity o 87 %[5]. Pre Alžírsko bude teda postupné začlenenie do tohto spoločného leteckého trhu jedine prospešné a bude tak môcť využívať skúsenosti EÚ v tejto oblasti. Z rozšírenia tohto spoločného trhu, založeného na liberalizácii prepravných práv spolu so zosúladením právnych predpisov, bude takisto vyplývať vznik pridanej hodnoty pre európsky priemysel a jeho užívateľov. 15. V tejto fáze členské štáty vo všeobecnosti dojednali s Alžírskom reštriktívne dohody o leteckých službách, ktoré regulujú otvorenie trhov a obmedzujú možnosti dopravcov a cestujúcich. Určitými mechanizmami sa rámcovo určujú kapacity dopravcov, ktorí navyše nemajú vždy možnosť voľne stanoviť svoje ceny. Tieto bilaterálne dohody okrem toho neumožňujú dopravcom Spoločenstva ani obsluhovať všetky alžírske letiská z každého európskeho letiska. V súčasnosti platný systém dvojstranných dohôd o leteckých službách medzi členskými štátmi Európskej únie a Alžírskom preto vytvára nerovnovážne rozloženie dopravy, čo môže znevýhodňovať niektorých leteckých dopravcov Spoločenstva, ako aj spotrebiteľov v členských štátoch Európskej únie. 16. Komplexná dohoda s Európskym spoločenstvom by umožnila napraviť túto situáciu a väčším počtom priamych spojení medzi EÚ a Alžírskom, ktorý by z nej vyplynul[6], by sa umožnil značný nárast vzájomného obchodu a prílevu turistov. Na základe dedukcie z marockého príkladu a z európskeho jednotného trhu sa dá očakávať nárast dopravy ročne rádovo o 15 až 20 % v prvých rokoch po zavedení dohody: z hľadiska objemu by to znamenalo nárast rádovo o 500 000 cestujúcich. Vzhľadom na úžasný potenciál rastu alžírskeho trhu bude nepochybne potrebné tieto predpoklady upraviť smerom hore, za predpokladu, že dané makroekonomické a politické podmienky sa nezmenia. 17. Dá sa očakávať, že európsky letecký priemysel a európske hospodárstvo v širšom ponímaní zožnú významnú časť hospodárskych výhod. Mohlo by to zjednodušiť aj začlenenie alžírskych dopravcov do existujúcich obchodných združení po boku dopravcov Spoločenstva a umožniť tak rozvoj integrovaných produktov a lepších služieb pre cestujúcich. 18. Otvorenie leteckých trhov by sa malo spájať s paralelným procesom zbližovania právnych predpisov v určitých kľúčových oblastiach ako bezpečnosť, ochrana, životné prostredie, či pravidiel týkajúcich sa štátnej pomoci, aby sa zabezpečili podmienky na spravodlivú hospodársku súťaž, so zámerom dospieť k uplatňovaniu vysokých štandardov v oblasti letectva na oboch brehoch Stredozemného mora. Pokiaľ ide o otázky životného prostredia, dohoda musí zodpovedať záväzku EÚ, ktorým je podpora trvalo udržateľného rozvoja leteckej dopravy. Je teda dôležité, aby dohoda neobmedzovala možnosť EÚ aplikovať legislatívne alebo hospodárske nástroje na zmierňovanie neželaných vedľajších účinkov nárastu leteckej premávky, najmä pokiaľ ide o vplyv na klimatické zmeny, kvalitu ovzdušia a škodlivé hladiny hluku v blízkosti letísk. Zavedenie tohto procesu približovania alžírskej legislatívy k európskej sa môže náležite uskutočniť len na úrovni Spoločenstva. Predpokladom je poveriť Európsku komisiu mandátom na rokovanie o komplexnej leteckej dohode s Alžírskom, ktorej konečným cieľom bude úplné začlenenie alžírskeho leteckého trhu do spoločného leteckého priestoru s Európskou úniou. 19. Zavedenie spoločného leteckého priestoru s Alžírskom rovnako umožní zvýšiť dynamiku regionálnej integrácie, ktorá zahŕňa letecké vzťahy nielen s Európskou úniou, ale aj vzájomné letecké výmeny medzi samotnými krajinami južného Stredozemia. Práve tento cieľ viedol Európske spoločenstvo k tomu, aby do leteckej dohody s Marokom vložilo doložku o územnom rozšírení, ktorá umožňuje, aby sa neskôr mohli na tomto spoločnom leteckom priestore zúčastňovať krajiny ako Alžírsko. Liberalizácia leteckých vzťahov medzi EÚ a Marokom na jednej strane a EÚ a Alžírskom na strane druhej by teda mohla potenciálne viesť k otvoreniu leteckých trhov medzi Alžírskom a Marokom. V tejto fáze je vhodnejšie rokovať o leteckých dohodách s každou z krajín južného Stredomoria zvlášť, hoci dohody sú založené na rovnakej vnútornej logike a sú vo vzájomnej súčinnosti. Hlavným dôvodom je zachovať zámer európskej susedskej politiky a vyhovieť záujmu týchto krajín o „privilegované bilaterálne vzťahy“ s Európskou úniou, čím sa zároveň vytvorí priestor na väčšiu flexibilitu a diferencovaný prístup. 20. Mandát na rokovanie s Alžírskom, ktorý by Komisia získala, by okrem toho svedčil o odhodlaní Európskej únie zrealizovať politické ciele zadané Radou v roku 2005 a otvoriť svoj letecký trh so všetkými susediacimi krajinami, s výhradou paralelného zbližovania právnych predpisov. Zriadením spoločného leteckého priestoru s Alžírskom by sa teda posilnila regionálna spolupráca a integrácia leteckých trhov všetkých krajín južného Stredomoria. 5. ZÁVERY 21. Komisia preto považuje za dôležité ponúknuť Alžírsku perspektívu posilnenej spolupráce v oblasti civilného letectva. Komplexná letecká dohoda s touto krajinou by tak umožnila pokryť tradičné obchodné aspekty dohôd o leteckých službách, ako aj ustanoviť ambiciózny rámec rozvoja spolupráce na úrovni právnych predpisov v oblasti bezpečnosti, ochrany, riadenia premávky, a napomôcť priemyselnú spoluprácu s týmito krajinami. 22. Sektor civilného letectva ponúka značné príležitosti na posilnenie spolupráce v sektore dopravy vo všeobecnosti a perspektívu pozitívneho dosahu pre Alžírsko aj pre EÚ. Malo by sa teda vyvinúť úsilie, aby sa letecká doprava stala kľúčovou oblasťou užšej spolupráce s touto krajinou, čím by sa Alžírsku poskytol ďalší príklad integrácie do štruktúr Spoločenstva a európskych trhov. 23. Táto dohoda bude dôležitým krokom k realizácii spoločného leteckého priestoru medzi Európskou úniou a jej stredomorskými susedmi, čo je kľúčovým cieľom politiky vonkajších vzťahov Spoločenstva v oblasti leteckej dopravy a zo všeobecného hľadiska dôležitým prvkom vonkajšej politiky EÚ. Dohoda s Alžírskom v oblasti leteckej dopravy by mala z politického a hospodárskeho hľadiska priniesť značnú pridanú hodnotu a mohla by byť vzorom pre podobné dohody s ostatnými krajinami južného Stredomoria a prispieť tak k regionálnej integrácii tejto krajiny. 24. V uvedených súvislostiach Komisia navrhuje Rade, aby ju poverila mandátom na začatie rokovaní s cieľom uzavrieť komplexnú dohodu, na základe ktorej by sa vytvoril spoločný letecký priestor s Alžírskom. Komisia bude úzko spolupracovať s členskými štátmi a všetkými príslušnými zainteresovanými stranami na ďalšom rozvíjaní a dosahovaní cieľov stanovených v návrhu rozhodnutia Rady. [1] KOM(2005) 79 z 11.3.2005 v konečnom znení. [2] Asociačná dohoda EÚ-Alžírsko bola podpísaná v apríli 2002. [3] Správa zo služobnej cesty projektu Euromed Aviation v Alžírsku (č. MED 2006/132-039). [4] EUROSTAT Štatistiky v skratke, 37/2005, ISBN 1561-4840. [5] Príloha k oznámeniu Komisie: „Rozvoj vonkajšej politiky Spoločenstva v oblasti letectva“ KOM(2005) 79 v konečnom znení. [6] V dôsledku euro-stredomorskej dohody podpísanej s Marokom v decembri 2006 narástol objem dopravy o 18 % a dosiahol tak takmer 8 miliónov prepravených cestujúcich medzi EÚ a Marokom v roku 2007.